Twee gewond ná hulle van polisie vlugFoto: SAPD Brig. Motlafela Mojapelo, woordvoerder van die polisie, het gesê die polisie is reeds sedert Augustus verlede jaar op die 32-jarige verdagte se spoor. Die man word verbind met sake van verkragting en sakeroof in die Jane Furse-gebied naby Groblersdal in Limpopo. “Die verdagte was saam met twee vriende in ŉ motor toe die polisie aangedui het dat hulle moet stilhou. Die bestuurder van die voertuig het egter probeer wegjaag en die polisie het op die motor geskiet. Die verdagte het veelvuldige skietwonde opgedoen en een van sy vriende is ook raakgeskiet,” het Mojapelo gesê. Die twee beseerdes is na ŉ hospitaal geneem waar hulle tans aansterk. Die polisie het op die toneel op ŉ vuurwapen en die voertuig beslag gelê. Die verdagte sal in die hof verskyn sodra hy uit die hospitaal ontslaan is.